
Nadzorom nad urednim obavljanjem poslova sudske uprave Općinskog suda u Zadru utvrđeno je da je na tom sudu, pored već postojeće višegodišnje opterećenosti velikim brojem neriješenih predmeta i neažurnosti u poduzimanju radnji, donošenje Godišnjeg rasporeda poslova za 2026. uzrokovalo je i narušavanje međuljudskih odnosa između dijela sudaca i uprave suda.

Zbog toga najviše trpe građani jer im sudbena vlast u takvim okolnostima otežano može osigurati ostvarivanje prava na pravično suđenje pogotovo u aspektu prava na suđenje u razumnom roku.

Nedopustivo je da suci bilo kojeg suda nisu spremni izdići se iznad svojih međusobnih neslaganja oko rasporeda poslova i posljedično dopustiti da razina njihovih međusobnih animoziteta dovede u pitanje funkcioniranje cijelog suda, posebno u okolnostima ionako niskog povjerenja građana u sudbenu vlast.

Javnost s pravom očekuje od sudbene vlasti i od svih sudaca spremnost na međusobnu kulturnu i civiliziranu komunikaciju jer je ona u skladu s dostignutim etičkim standardima sudačke profesije. Pored toga, suci moraju imati svijest i snažan osjećaj odgovornosti za ukupno funkcioniranje sudbene vlasti i u svom radu maksimalno doprinositi ukupnoj učinkovitosti suda u kojem obnašaju sudačku dužnost.

Predsjednica suda donosi godišnji raspored poslova, a suci svoje nezadovoljstvo utvrđenim rasporedom poslova imaju pravo iskazati podnošenjem prigovora. To ne znači da prigovori na godišnji raspored poslova nužno moraju narušiti odnose među sucima i upravom suda i u slučaju nezadovoljstva rasporedom. S druge strane, predsjednica suda je dužna razmotriti i razumjeti argumentirane razloge nezadovoljstva sudaca, kao što su i suci dužni razumjeti razloge i opravdanost određenih izmjena  godišnjih rasporeda.

Do pravomoćnosti godišnjeg rasporeda poslova, sud mora funkcionirati bez zastoja u radu bilo kojeg odjela.

Naime, ukidanje izmjena Godišnjeg rasporeda poslova od 13. travnja 2026. kojom su u stalne službe Pag, Benkovac i Biograd na Moru bili raspoređeni dodatni rješavatelji radi rješavanja isključivo prekršajnih predmeta, ukinute su prekršajne referade u stalnim službama.

To znači da se sada svi prekršajni predmeti rješavaju isključivo u sjedištu suda u Zadru, a posljedice tih odluka trpe građani kojima je time otežan pristup sudu, iako broj predmeta u svakoj od stalnih službi iznosi u prosjeku 700 predmeta što opravdava uspostavu prekršajnih referada u stalnim službama.

Osim toga, posljedice izmještanja prekršajnih predmeta iz stalnih službi u sjedište suda otežavaju i rad Ministarstva unutarnjih poslova posebno u ljetnim razdobljima i turističkim sredinama jer više puta dnevno  obavljaju privođenja i moraju službenim vozilima voziti do Zadra iz mjesta u kojima su nekada djelovale stalne službe.
[bookmark: _GoBack]Pored toga, nužno je nastaviti s poduzetim mjerama i poduzeti nove mjere kako bi se smanjio broj neriješenih predmeta starijih od 10 godina, ažurirao rad u predmetima u kojima nije poduzeta radnja dulje od 6 mjeseci, povećala učinkovitost rada u zemljišnoknjižnom i prekršajnom odjelu, spriječilo nastupanje zastare u kaznenim i prekršajnim predmetima te povećala dinamika rješavanja parničnih predmeta  dodijeljenih u rad sudskim savjetnicima.

Stoga se predsjednica Općinskog suda u Zadru sutkinja Marija Knez  upućuje u roku od 15 dana poduzeti slijedeće radnje:

1. Organizirati rad prekršajnih referada u Stalnoj službu u Pagu, Stalnoj službi u Benkovcu i Stalnoj službi u Biogradu na Moru 
2. Izraditi plan rješavanja predmeta starijih od deset godina, odrediti prednost u rješavanju tih predmeta s rokom rješavanja do 31. prosinca 2026.
3. Dodatno upozoriti suce o predmetima u kojima prijeti nastupanje zastara u kaznenim i prekršajnim predmetima i pratiti aktivnost sudskih radnji u tim predmetima 
4. Aktivno pratiti poduzimanje sudskih radnji i obrazloženim naredbama i uputama zahtijevati od sudaca poduzimanje radnji i očitovanje o razlozima nepostupanja
5. Pratiti aktivnost sudaca posebno praćenjem broja održavanja ročišta na tjednoj razini i poštivanja pravila o koncentraciji glavne rasprave
6. Održavati sjednice s predsjednicima odjela jednom tjedno i sjednice svih sudaca dva puta mjesečno na kojima će se analizirati rezultati poduzimanja ovih mjera, saslušati i raspraviti prigovore sudaca o poduzetim mjerama i njihovim prijedlozima
7. Sudskim savjetnicima ukazati na potrebu povećanja dinamike rješavanja manje složenih parničnih predmeta
8. Izraditi plan o potrebi delegacije prekršajnih i zemljišnoknjižnih predmeta, i optimalnom broju predmeta koje ti odjeli mogu rješavati kako bi se povećala učinkovitost u njihovu radu
9. O poduzetim mjerama i održanim sjednicama pisanim putem izvijestiti predsjednika Županijskog suda u Zadru Ivana Markovića koji će pratiti provedbu ovih mjera i o tome pisanim putem izvijestiti predsjednicu Vrhovnog suda.

